Takáč, Richard, poslanec NR SR (2023-06-14):
Ďakujem veľmi pekne za slovo, pán predseda. Vážený pán premiér, pani ministerky, páni ministri, tiež si dovolím vystúpiť k vysloveniu dôvery vláde Zuzany Čaputovej pána Ódora, ale, samozrejme, k programovému vyhláseniu vlády, ktoré nám bolo predložené. Myslím si, že predseda strany SMER – slovenská sociálna demokracia aj moji kolegovia jasne odkázali a povedali, aký je postoj našej strany, že nepodporíme programové vyhlásenie vlády. A sme v situácii, keď tu vidím, ako sa hádajú kolegovia z OĽANO so SaS-kou a je tu totálny chaos, ktorý tu prevláda, bohužiaľ, máme 14. júna a ja si myslím, že keby sme mali čo najskorší termín predčasných parlamentných volieb, ktoré mohla pani prezidentka vypísať, resp. dať návrh, tak už sme mohli byť dávno po parlamentných voľbách, po predčasných parlamentných voľbách. Čo sa týka nášho postoja alebo toho, že prečo nepodporíme programové vyhlásenie vlády, tak pokiaľ som mal informácie a Robert Fico sa zúčastnil rokovania s pánom Ódorom, tak hovoril o tom, že bolo by dobré, keby napríklad v programovom vyhlásení vlády bolo to, že vláda pomenuje tú situáciu, kde sa Slovensko momentálne nachádza po rokoch ničenia tejto koalície, ktorá sa nachádza v tomto pléne, za tri a pol roka. Ja by som len pár faktov, ktoré je potrebné spomenúť, a to je to, že predchádzajúca vláda Hegera a Matoviča hovorila o tom, ako fantasticky máme financie, ktoré tu sú úžasné, najlepšie za predchádzajúcich pomaly 30 rokov, a potom príde úradnícka vláda, ktorá pomenuje reálny stav verejných financií, kde sa nachádzame. Nachádzame sa v stave, kde sú najhoršie verejné financie. Dnes sa dozvedáme informáciu o tom, že Slovensko ako krajina má najvyšší deficit v rámci Európskej únie zo všetkých členských štátov Európskej únie. Dlh narástol zo 48 % na 57,8 %, má postupne ešte narásť až na úroveň 60 %. Za vlády Hegera a Matoviča narástol verejný dlh o skoro až 20 miliárd eur. Nachádzame sa v situácii, že v rámci Európskej únie sme po Bulharsku druhá najhoršia krajina v rámci životnej úrovne. Reálne mzdy minulý rok klesli o 4,5 % a paradoxne v roku 2019 za vlády SMER-u stúpali o 5 %. Sme štvrtí najhorší na svete, na svete z hľadiska zhoršenia podnikateľského prostredia. Nehovoriac o energetike, kde je pre mňa úplne zvláštne, lebo keď sa nad tým zamyslím sedliackym rozumom, a to vláda Hegera a Matoviča úplne zlyhala, kde Slovenské elektrárne, kde má podiel aj štát, dokážu vyrobiť elektriku, kde sme už momentálne sebestační vo výrobe elektrickej energie za 400 eur megawatt a my to nakupujeme za 500, za 600, kde veľakrát, bohužiaľ, aj v dnešnej dobe ešte napríklad veľa potravinárov má zazmluvnené zmluvy a postavenú úroveň na výške elektrickej energie niekde okolo 500 euro. Tu napríklad musím povedať, že vláda Hegera a Matoviča napríklad v poslednom kvartáli nerobila žiadne kompenzácie pre podnikateľov. Je kopec podnikateľských subjektov, ktoré museli skončiť a zavreli svoje prevádzky tým, že vláda nedostatočne kompenzovala vysokú cenu elektrickej energie. Keď som mal možnosť chvíľu počúvať pani Remišovú, bývalú vicepremiérku, ktorá mala na starosti eurofondy, a keď som videl, ako v diskusiách ona ukázala tie svoje grafy ako fantasticky čerpajú eurofondy, ako nám ani jedno euro neprepadne a potom príde vláda pána Ódora, ktorá reálne pomenuje stav, že pri najlepšom možnom nastavení všetkého nám prepadne iba 800 miliónov euro. Možnože to bude vyše miliardy. To znamená, že toto je reálny stav, ktorý treba pomenovať. Z plánu obnovy a odolnosti, však teraz sme sa dozvedeli, že Rázsochy sa nebudú stavať, ja si myslím, že ešte v dnešnej dobe asi jediný Heger, ktorý si ešte stále myslí, že ešte tie Rázsochy by sa mohli z toho postaviť, aj keď tá realita je úplne, úplne iná. Dozvedáme sa informácie o tom, že Všeobecná zdravotná poisťovňa za prvý kvartál má nedoplatok alebo teda chýbajú jej 50 miliónov euro. Nehovoriac o životnom prostredí, kde za vlády Hegera a Matovičova, Matoviča, riadenia zo strany pána Budaja životné prostredie ovládol totálne tretí sektor a mimovládne organizácie. Však sme to mali vidieť možnosť pri predkladaní jednotlivých zákonov nielen z pohľadu vlády, ale hlavne poslaneckých návrhov, ktoré podsúvalo ministerstvo, ktoré sa tu prejednávalo bez akejkoľvek odbornej diskusie. Som rád, že veľa z nich sa podarilo zastaviť, ale ten tlak tretieho sektora a mimovládnych organizácií neskutočne išiel. Ja by som ale chcel sa možno troška povenovať viacej skôr kapitole pôdohospodárstva a potravinárstva, nakoľko sa odborne a profesne venujem hlavne, hlavne pôdohospodárstvu, kde musím ale zhodnotiť, že z hľadiska programového vyhlásenia vlády a tejto kapitoly sa nenachádza vôbec nič, čo sa týka riešenia vysokých cien potravín a vysokej inflácie, ktorá nás trápi a bola na úrovni niekde okolo 30 %. To, že, ja to poviem takto, že my sme v zásade pred asi možno niekoľkými mesiacmi, ale prvýkrát sme zvolali mimoriadnu schôdzu v roku 2021, kde sme chceli riešiť vysoké ceny potravín, tak nakoniec sme prišli s tým ako opozičná politická strana, ktorá v zásade začala suplovať úlohu vlády a začala ju suplovať v tom, že sme začali zvolávať okrúhle stoly pri vysokých cenách potravín a začali sme na tieto okrúhle stoly zvolávať a sedeli sme tam spolu so všetkými zainteresovanými vrátane poľnohospodárov, potravinárov, boli tam slovenské, zahraničné reťazce, štátna obchodná inšpekcia, kde sme chceli rozprávať o tom a hľadali riešenia na to, ako riešiť tieto vysoké ceny. Samozrejme, na základe dvoch okrúhlych stolov vzišli z toho tri zákony, ktoré toto plénum väčšinou už v prvom čítaní schválilo, a my sme požiadali vládu vtedy ešte Hegera a Matovičova, Matoviča, aby toto, tieto zákony predložila ako vláda sem do parlamentu v skrátenom legislatívnom konaní. Sme vedeli, že v tejto veci nič nespravia, lebo však v zásade za tri roky fungovania, čo sa týka vysokej inflácie a cien potravín, nespravila vláda Hegera a Matoviča vôbec, ale vôbec nič. Pamätáme si iba najprv nejaký marketingový ťah v prvom rade, kde zastropovali marže 13 potravín, aj to všetci dobre vieme, že to tak vôbec nebolo, a potom prišli s veľkolepým plánom ako za... zastropovali ceny 400 potravín, kde pri 400 potravinách už o týždeň to nebola pravda, lebo však sme si v rôznych iných reťazcoch nakúpili tie potraviny veľakrát možnože aj o polovičku lacnejšie. Čiže nespravili nič, čiže z našej strany bol predpoklad, že ani nepredložia sem do parlamentu skrátené legislatívne konanie na tieto tri zákony. Potom prišla vláda pána Ódora, kde sme teda požiadali tiež ako strana SMER – slovenská sociálna demokracia o to, aby, aby predložili do parlamentu skrátené legislatívne konanie týchto troch zákonov, ktoré už prešli v prvom čítaní, a žiadali sme ich hlavne z toho dôvodu, aby na jednej strane sociálna, Sociálna poisťovňa a zamestnávatelia sa vedeli pripraviť na to, nachystať z hľadiska odpustenie sociálnych odvodov a na druhej strane aj z hľadiska zákona o cenách, aby vedelo ministerstvo financií sa pripraviť z hľadiska analýzy, vypracovania analýzy na to, že prečo sú také vysoké ceny, a navrhnúť nejaké riešenia. Tento krok zo strany pána Ódora neprišiel, nepredložili do parlamentu skrátené legislatívne konanie, aspoň nám mohli odpísať, že teda nemajú záujem toto predkladať, ale neprišla žiadna odozva. No a v programovom vyhlásení vlády, čo sa týka rezortu pôdohospodárstva, pri veľkej inflácii cien potravín sme sa dočítali to, že v zásade tiež pán minister Bíreš v zásade zopakoval to, čo sme robili my, a to, že zorganizoval asi, ak si dobre pamätám, dva okrúhle stoly, kde tiež si zavolal všeckých dotknutých zainteresovaných, ale realita je žiadna, nič. Žiadna pomoc pre poľnohospodárov a potravinárov. Samozrejme, že my sa môžme baviť o procesoch, ktoré sú aj v PVV-čku, ale to sú všetko strednodobé a dlhodobé procesy. Toto všetko, musí prísť nová vláda po 30. septembri, ktorá tieto procesy musí nastaviť tak, aby sa začala zvyšovať potravinová sebestačnosť, ktorá je teraz na úrovni, domáca, niekde na úrovni okolo 40 %. To znamená, že my sme mali očakávania, že jedno z tých, čo najviac trápi, je, samozrejme, sú vysoké ceny potravín, že vláda, úradnícka vláda pani prezidentky príde s niečím, s niečím tým rýchlym, že by mohli niečo pomôcť. Počúvame tu o nejakých šekoch alebo nejakých poukážkach pre určitú vybranú skupinu ľudí, asi ktorí sa nachádzajú v hmotnej núdzi, ale to nie je pomoc. Tá 30-percentná inflácia tu nebola. To tu je prvýkrát. To sa dotýka aj, aj strednej vrstvy, aj ľudí, to by musela byť širšia pomoc. To znamená, že neprišla vláda s ničím. Preto aj to je hlavný dôvod, prečo nemôžme podporiť programové vyhlásenie vlády a vysloviť dôveru vláde pána Ódora. No a, samozrejme, jednak žiadna pomoc pri cenách potravín, ale na druhej strane máme ešte napríklad aj plán obnovy, odolnosti, kde poľnohospodári a potravinári pri nastavení tu sediaceho exministra pána Mičovského dostali jednu veľkú nulu a, samozrejme, na druhej strane ešte informáciu od pána Ódora, že nám prepadne 800 miliónov euro. Ja vyzývam aj pána Ódora a predstaviteľov úradníckej vlády, nech spravia všetky kroky preto, aby jednak či z ešte starého programovacieho obdobia z eurofondov, ale, samozrejme, aj možno nejaké presuny v rámci plánu obnovy a odolnosti sa použili finančné prostriedky na to, aby išlo konečne aj medzi, finančné prostriedky medzi poľnohospodárov a potravinárov. Je potrebné využiť tieto finančné prostriedky, poľnohospodári a potravinári sú nachystaní, operatívne, čo najrýchlejšie tieto prostriedky vedieť využiť na prospech z hľadiska modernalizácie, samozrejme, že to nebude mať efekt z hľadiska cien potravín okamžitý, ale postupne to môže mať strednodobý a dlhodobý. Takže chcem vyzvať pána Ódora. Ďakujem veľmi pekne.